b'\n_START_ARTICLE_\nStrunjanske soline\n_START_SECTION_\nZgodovina\n_START_PARAGRAPH_\n\xc4\x8ceprav nekateri domnevajo, da so v Istri \xc5\xbee \xc4\x8dasu Rimljanov pridelovali sol, so bile Strunjanske soline zagotovo obravnavane na Ri\xc5\xbeanskem zboru leta 804. Prvi\xc4\x8d so bile izrecno pisno omenjene v Piranskem statutu iz leta 1274, , v katerem so bili dolo\xc4\x8deni pogoji pridelave soli, prodaje soli in celo prodajne cene._NEWLINE_Med 15. in 17. stoletjem so bile poleg Se\xc4\x8doveljskih najpomembnej\xc5\xa1e soline Bene\xc5\xa1ke republike. Podobno kot v Luciji so tukaj\xc5\xa1nje soline leta 1967 opustili, v 3. tiso\xc4\x8dletju pa so pridelovanje soli po posodobljeni pa\xc5\xa1ki metodi spet obudili iz okoljevarstvenih, etnografskih in turisti\xc4\x8dnih razlogov.\n_START_SECTION_\nSolinarstvo\n_START_PARAGRAPH_\nPrebivalci Pirana so solinarsko sezono nekdaj za\xc4\x8deli z mno\xc5\xbei\xc4\x8dnim odhodom dru\xc5\xbein v soline na praznik sv. Jurija 23. aprila. Sezona se je kon\xc4\x8dala na god sv. Jerneja, to je 24. avgusta. Takrat so se po sveti ma\xc5\xa1i v zahvalo za letino vrnili na svoje domove. Tudi prebivalci okoli\xc5\xa1kih vasi so v soline hodili \xc5\xbeet soletja, saj je bilo pridobivanje soli pogosto edini stalnej\xc5\xa1i vir dohodkov, proizvodnja soli pa je bila v\xc4\x8dasih strate\xc5\xa1kega pomena, tako pri konzerviranju \xc5\xbeivil ter v kemijski industriji pri proizvodnji smodnika. V svojih solinah so delali tudi prebivalci drugih istrskih obalnih mest Izole in Kopra.\n_START_SECTION_\nArhitektura\n_START_PARAGRAPH_\nPo zasnovi so Strunjanske soline druga\xc4\x8dne od se\xc4\x8doveljskih, saj imajo druga\xc4\x8de speljane kanale. V Strunjanskih solinah so ohranjene tri solinarske hi\xc5\xa1e, ki so zavarovane kot etnolo\xc5\xa1ki spomeniki. Dve sta bili zgrajeni na za\xc4\x8detku dvajsetega stoletja, tretja pa v sedemnajstem ali osemnajstem stoletju. Starej\xc5\xa1a solinarska hi\xc5\xa1a je primer tipi\xc4\x8dne solinarske arhitekture, pri kateri pritli\xc4\x8dje slu\xc5\xbei kot skladi\xc5\xa1\xc4\x8de za sol, nadstropje pa kot stanovanje solinarjeve dru\xc5\xbeine.'